Document ID: 32015D0435

EUROPA-PARLAMENTETS OG RÅDETS AFGØRELSE (EU) 2015/435
af 17. december 2014
om mobilisering af margenen til uforudsete udgifter
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde,
under henvisning til den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning (1), særlig punkt 14,
under henvisning til forslag fra Europa-Kommissionen, og
ud fra følgende betragtninger:
(1)
I artikel 13 i Rådets forordning (EU, Euratom) nr. 1311/2013 (2) er der fastsat en margen til uforudsete udgifter på op til 0,03 % af Unionens bruttonationalindkomst.
(2)
Kommissionen har i henhold til artikel 6 i samme forordning beregnet det absolutte beløb for margenen til uforudsete udgifter i 2014 (3).
(3)
Efter at have udtømt alle andre muligheder for at reagere på de uforudsete omstændigheder, der er opstået, efter at den flerårige finansielle rammes betalingsloft for 2014 oprindeligt blev fastsat i februar 2013, ser det ud til at være nødvendigt at mobilisere margenen til uforudsete udgifter med henblik på at forhøje betalingsbevillingerne på Den Europæiske Unions almindelige budget for regnskabsåret 2014 ud over betalingsloftet.
(4)
Der bør medtages et beløb på 350 mio. EUR i betalingsbevillinger i mobiliseringen af margenen til uforudsete udgifter, indtil der er opnået enighed om betalingerne for så vidt angår andre særlige instrumenter.
(5)
Under henvisning til den meget specielle situation, der er opstået i år, er betingelsen vedrørende en sidste udvej i artikel 13, stk. 1, i forordning (EU, Euratom) nr. 1311/2013 opfyldt.
(6)
For at sikre overholdelsen af artikel 13, stk. 3, i forordning (EU, Euratom) nr. 1311/2013 bør Kommissionen forelægge et forslag om modregning af det relevante beløb i FFR-betalingslofterne for et eller flere kommende regnskabsår under behørig hensyntagen til aftalen om betalinger for andre særlige instrumenter og med forbehold af Kommissionens institutionelle beføjelser -
VEDTAGET DENNE AFGØRELSE:
Artikel 1
Margenen til uforudsete udgifter anvendes til at forsyne Den Europæiske Unions almindelige budget for regnskabsåret 2014 med et beløb på 3 168 233 715 EUR i betalingsbevillinger ud over det betalingsloft, der er fastsat i den flerårige finansielle ramme.
Artikel 2
Beløbet på 2 818 233 715 EUR, modregnes i tre rater via margenerne under betalingslofterne for de følgende år:
a)
2018:939 411 200 EUR
b)
2019:939 411 200 EUR
c)
2020:939 411 315 EUR.
Kommissionen anmodes om i rette tid at forelægge et forslag vedrørende det resterende beløb på 350 mio. EUR.
Artikel 3
Denne afgørelse offentliggøres i Den Europæiske Unions Tidende.
Udfærdiget i Strasbourg, den 17. december 2014.

Labels: 2
15